Hyväntekeväisyydellä suosioon nousseesta Markku Tanttisesta tuli Porin kaupunginvaltuuston jäsen ja energiayhtiön hallituksen jäsen. Nyt SDP on antanut hänelle kenkää energiayhtiöstä.

– Kaideputkisto oli kahdessa kerroksessa ja pystytolppia parin metrin välein. Näin hiottavaa ja maalattavaa tuli yhteensä kilometrin verran, Markku Tanttinen sanoo. Juha Granath

Kun paperiteknikko Markku Tanttinen kunnosti porilaisten yhteistä omaisuutta omaan piikkiinsä, hänet ristittiin Pensseli-sedäksi ja äänestettiin vuoden positiivisimmaksi porilaiseksi.

Pensseli-sedästä tuli kovaa valuuttaa myös politiikan pörssissä. Puolueet anelivat kilvan Tanttista riveihinsä. Demarit voittivat lupaamalla Pensseli-sedälle hallituspaikan kaupungin omistamassa energiayhtiössä.

– Kun arvostelin julkisesti Pori Energian kaavailemia hinnankorotuksia, demarit potkaisivat minut yhtiön hallituksesta. Nyt Pori Energia on ottanut takapakkia korotuksiinsa ja minä olen ehtinyt erota valtuustoryhmästä, kaupunginvaltuutettu Markku Tanttinen sanoo.

Rälläkkä ja kaiteet

Alkukesästä 2015 Porin paraatipaikalle Etelärantaan tuli mies, kaksi rälläkkää ja nippu hiomalaikkoja. Edessä siinsi Kokemäenjoki ja sen rannalla 330 metriä rapistunutta ja ruostunutta kaideputkistoa.

Jokiranta oli rempallaan ja kaupunkia vaivasi jatkuva rahapula. Kaupunginjohtoa nolotti, kaupunkilaisia hävetti ja kunnallisvaalit olivat ovella.

Paperiteknikko Markku Tanttinen ei välittänyt politiikasta, mutta kotikaupunkinsa puolesta hän oli henkeen ja vereen. Niin kuin Porissa on tapana.

Tanttinen päätti toimia ja pani rälläkän huutamaan.

– Työ kesti noin kaksi kuukautta. Kaideputkisto oli kahdessa kerroksessa ja pystytolppia parin metrin välein. Näin hiottavaa ja maalattavaa tuli yhteensä kilometrin verran. Kun kaupungilta ei herunut rahaa, kunnostin kaiteet omalla rahalla, Tanttinen kertoo.

Puolueet perässä

Hyväntekijöistä kansa tykkää ja kuuluisa porilaispiirre kateus antoi vielä odottaa. Paikallislehtien lukijat äänestivät Tanttisen Vuoden Kaupunkiteko -tekijäksi ja Porin positiivisimmaksi henkilöksi. Tie politiikan huipulle oli avoin.

– Neljä puoluetta pyysi minua ehdokkaaksi kuntavaaleihin: perussuomalaiset, keskustapuolue, vihreät ja demarit, Tanttinen luettelee.

Porin demaripomo Esa J. Wahlman tarjosi Tanttiselle kunnallisvaaliehdokkuutta. Hyvien tekojensa ansiosta Pensseli-sedäksi ristitty Tanttinen asetti vastatarjouksen, josta demaripomo ei voinut kieltäytyä.

– Halusin hallituspaikan Porin kaupungin omistamassa energiayhtiössä Porin Energiassa. Kun se minulle luvattiin, lähdin vaaleihin, Tanttinen kertoo.

Pensseli-setä oli demareille kunnallisvaalien jättipotti. Mies sai 874 ääntä, jolla irtosi kakkossija puolueen jäsentenvälisissä. Ainoastaan nykyisen ministerin Krista Kiurun äänisaalis oli suurempi.

– Hän liittyi puolueeseen ja oli merkittävä lisäys ehdokaslistaamme, Porin Sosialidemokraattisen kunnallisjärjestön puheenjohtaja, kunnallisneuvos Esa J. Wahlman sanoo.

Rakkaus rakoilee

Tanttisen hyvät teot jatkuivat. Pensseli-setä lahjoitti Keski-Porin kirkolle neljä uutta lipputankoa vanhojen pystyyn ruostuneiden tilalle. Kun mies vielä itse asensi ne sankarihaudoille, puoluerajat oli ylitetty.

Eduskuntavaalit olivat edessä ja Tanttinen suosionsa huipulla.

– Eduskuntavaalien alla Laura Huhtasaari pyysi minua kaupungintalolla liittymään perussuomalaisiin. En suostunut, vaikka tarjous oli kova, Tanttinen kertoo.

Tanttinen pysyi demareissa ja keräsi runsaat 700 ääntä. Sillä ei eduskuntaan menty, mutta Tanttinen uskoo hyvien tekojensa siivittäneen Antti Rinteen (sd) pääministeritietä.

– Demarit voittivat Satakunnassa niukasti yhden lisäpaikan. Sen ansiosta meistä tuli Suomen suurin puolue, Tanttinen pohtii.

Tanttisen ja demarien rakkaus alkoi kuitenkin rakoilla. Pensseli-setä oli eri mieltä puolueen virallisen linjan kanssa mm. kaupungin keskustan liikenneratkaisuista, vanhustentalo Himmelin peruskorjauksesta sekä tuulipuiston kaavasta.

– Tanttinen lipesi ryhmäkurista. Jouduimme antamaan hänelle moitteet, Esa J. Wahlman kommentoi entisen suojattinsa käytöstä.

Tanttinen sai kenkää Pori Energian hallituksesta. Juha Granath

Oma vai yhteinen etu?

Demarien ja Tanttisen liitto alkoi vetää viimeisiään viime huhtikuussa. Silloin Pori Energian johto löi hallituksen jäsentensä eteen uudet kaukolämmön hintarätingit.

Pori Energian hallituksen varapuheenjohtajana toimiva ja pari kerrostaloa omistava Tanttinen kauhistui. Yhtiö oli käymässä niin kaupunkilaisten kukkaroille kuin omalle lompakolle.

Kiinteistösijoittaja Tanttinen oli asentanut Porin keskustassa omistamaansa kerrostaloon vajaat 200 000 euroa maksaneen poistoilmasta lämmön talteen ottavan pumpun. Se korvaa osan Pori Energian tuottamasta kaukolämmöstä.

– Tämä hybridijärjestelmä käyttää hyväksi kiinteistön kosteista tiloista poistuvan jätelämmön. Talossani on 36 vuokra-asuntoa, ja hybridin ansiosta energiankulutus laski kolmasosaan entisestä. Euroja säästyi vuodessa noin 10 000, Tanttinen sanoo.

Vajaa kuukausi sitten Pori Energian hallitus kokoontui päättämään uudesta kaukolämmön hinnastosta. Monimutkaisia laskelmia ryhtyivät tarkastelemaan lääkäri, sairaanhoitaja, tiekoneenkuljettaja, kalastaja, opettaja, pankkivirkailija ja paperiteknikko Tanttinen.

– Tivasin perusteita ja esitin vastaväiteitä. Puheenjohtaja iski nuijan pöytään kesken asian käsittelyn ja uusi hinnasto hyväksyttiin. Poliittisilla palkkiopaikoilla istuvat hallituksen jäsenet eivät ymmärtäneet, mitä tuli päätettyä, Tanttinen noituu.

Sitten tulivat syytökset. Kiinteistösijoittaja Tanttista syytettiin oman edun asettamisesta Pori Energian edun edelle.

– Kyllä. Ajoin omaa sekä tuhansien Pori Energian asiakkaiden etua. Uusilla hinnoilla keskustan kerrostaloni energiakustannukset nousevat 20,16 prosenttia, Tanttinen laskee.

Laskelmat julki

Pensseli-sedän mukaan pienet kerrostalo- ja rivitaloyhtiöt joutuisivat maksamaan kaukolämmöstä monikertaisesti enemmän kuin suurten taloyhtiöiden asukkaat. Tanttisen laskelmat tulivat julki ja kaukolämpökapina alkoi kyteä kaupungissa.

Pori Energia myöntää, että Tanttisen laskema 20 prosentin kustannusnousu on mahdollinen, jos kiinteistön tehontarve on kasvanut tai se on suuri suhteessa energian kulutukseen.

– Vuoden siirtymäaikana kustannusnousut on rajoitettu noin 10 %:n luokkaan. Autamme asiakkaitamme löytämään tapoja, joilla niin kulutusta kuin tehonkäyttöäkin voidaan laskea, Pori Energian energiapalveluyksikön johtaja Esa Niemitalo sanoo.

Kenkää hallituksesta

Pensseli-sedän yhden miehen taistelu Pori Energian hallituksessa saa kaupunkilaisilta kiitosta. Demarijohto sen sijaan hylkäsi Tanttisen ja antoi Pensseli-sedälle kenkää yhtiön hallituksesta.

Syyskuun lopussa Pori Energian hallitus kutsui koolle ylimääräisen yhtiökokouksen, jonka asialistalla oli energiayhtiön uuden hallituksen valinta. Asian esittelijäksi ilmoitettiin kaupunginjohtaja Aino-Maija Luukkonen (sd).

Porin kaupunginhallituksen puheenjohtaja Diana Bergroth-Lampinen (sd) kertoo, että kaupunginhallitus antoi selkeät ohjeet omistamansa energiayhtiön hallitusjäsenten valintaan.

Kaupunginhallituksen yksimielisessä evästyksessä Markku Tanttisen nimi oli vaihtunut toiseen demariin, Johanna Huhtalaan.

– Pori Energian uusi hallitus nimettiin kaupunginhallituksen esityksen mukaan, Diana Bergroth-Lampinen sanoo, eikä kommentoi sen enempää Tanttisen erottamisen syitä.

Demaripomo, kunnallisneuvos Esa J. Wahlman sanoo Tanttisen vuotaneen Pori Energian asioita julkisuuteen ja pyytää toimittajaa kääntymään Pori Energian hallituksen jäsenen Martti Lundénin (sd) puoleen.

– En kommentoi sinulle Tanttisen eroa, olet niin huono toimittaja, Martti Lundén vastaa.

– Erottamisesi oli kaiken kaikkiaan nolo juttu. En kommentoi sitä sinulle enempää, Pori Energian hallituksen jäsen Tommi Salokangas (ps) vastaa Markku Tanttiselle. Juha Granath

”Nolo juttu”

Päiväkävelyllä Pensseli-setä kohtaa yllättäen Keski-Porin kirkon sankarihaudoilla maalaamiensa lipputankojen ääressä Pori Energian hallituksen jäsenen Tommi Salokankaan (ps). Tanttinen perää tiukasti Salokankaalta erottamisensa syytä.

– Kaiken kaikkiaan nolo juttu. En kommentoi enempään. Vetoan osakeyhtiölakiin, Tommi Salokangas väistelee.

Miksi sitten demarien kultakimpale Pensselisetä joutui sivuraiteille? Tanttinen kertoo, että Pori Energian hallituksen puheenjohtaja Petri Lahtinen (kok) soitti ja kehotti häntä eroamaan.

– Lahtinen perusteli sanomaansa, että olin vuotanut yhtiön sisäisiä asioita julkisuuteen. Sanoin kyllä kerrostaloni isännöitsijälle ja teknisen lautakunnan jäsenille, että jo päätettyjen hintojen takia lämmön talteen ottavia laitteita ei enää kannata asentaa, Tanttinen sanoo.

Iltalehti ei tavoittanut Pori Energian hallituksen puheenjohtajaa Petri Lahtista. Puheenjohtaja Lahtinen odottaa parhaillaan Porin käräjäoikeuden ratkaisua saamiinsa talousrikossyytteisiin.

Tanttinen on vihainen. Mies on jo eronnut demarien valtuustoryhmästä.

– Poliittinen tulevaisuuteni on avoin. Vihreät jo kysyi, mutta en kovin herkästi lähde pintaliitopuolueisiin. Olen elänyt köyhässä kodissa ja arvomaailmani tulee sieltä, hän pohtii.